Gekuier in selle lei glo tot aanranding, verkragting(Argieffoto: Unsplash) ŉ Polisiesersant is geskors nadat hy glo op Oujaarsaand drank en dagga aan aangehoudenes in die polisieselle van die Phalaborwa-polisiekantoor verskaf het. “Die gevangenes het glo besope geraak nadat hulle die middels op Oujaarsaand gebruik het en het na bewering ander gevangenes in die selle begin aanrand en verkrag,” sê brig. Motlafela Mojapelo, polisiewoordvoerder. Twee verdagtes, onderskeidelik 23 en 39 jaar oud – en in aanhouding vir onderskeidelik verkragting en roof – is daarna aangekla van verkragting en aanranding met die doel om ernstig te beseer. Lt.genl. Thembi Hadebe, provinsiale polisiehoof, het die versekering gegee dat die selle in ooreenstemming met bestaande beleid bestuur word en dat die voorval by die Phalaborwa-polisiestasie ŉ “geïsoleerde voorval is wat intern hanteer word om te verseker dat daadwerklike en gepaste stappe teen die betrokke lid gedoen word”. Die twee verdagtes het Vrydag reeds in die Phalaborwa-landdroshof verskyn waar hulle tereg staan op ses aanklagte van ernstige aanranding en twee van verkragting. Die saak teen hulle is tot volgende Dinsdag uitgestel.